Suomen Nettikirpputorit

Suomen Nettikirpputorit oli suomalainen nimillä Vähänkäytetty.fi ja Netflea toiminut verkkokauppayritys. Sen pääomistaja oli Sanoma. Yritys hakeutui hakeutui konkurssiin kesällä 2024. Palvelu kehitettiin Oulussa. Myyjä ja ostaja eivät tehneet palvelussa kauppaa keskenään, vaan rahaliikenteestä ja ostoksen lähettämisestä ostajalle huolehti palveluntarjoaja.

Historia
Vähänkäytetty.fi-sivuston perustivat Ossi Salo ja Pekka Manninen vuonna 2014. Idean sivustolle Salo sai seuratessaan vaimoaan, joka tilasi verkkopohjaisilta kirpputoreilta vaatteita pariskunnan vauvalle. Ostaja viestitteli myyjän kanssa, sopi kaupoista, maksoi ja haki lopulta paketin postista. Verkkokauppa-alalla työskennellyt Salo ei ymmärtänyt, miksi tuotteen postimaksu oli usein kalliimpi kuin itse tuote. Hänen mielestään tuotteiden myyminen ja ostaminen oli myös turhan vaikeaa. Hän halusi perustaa oman kirpputorin, jossa ostajat voisivat tilata yhdellä postimaksulla tuotteita eri myyjiltä niin, että kirpputori lähettää kaikki tuotteet kerralla. Hän jätti päivätyönsä ja alkoi toteuttaa ideaansa. Alkuvaihetta rahoitettiin Tekesin lisäksi sijoittajien avulla. Yritys keskittyi lasten vaatteisiin ja tarvikkeisiin sekä harrastusvälineisiin. Ensimmäisten viikkojen aikana myytäviä tuotteita kertyi tuhansia noin parilta sadalta myyjältä.

Vuonna 2016 yrityksen liikevaihto oli puoli miljoonaa euroa ja liikevaihdon kasvu oli viisinkertainen edelliseen vuoteen verrattuna. Sivustolla kävi miljoona suomalaista.

Vuonna 2017 yhtiö avasi verkkosivut 12 maassa. Palvelua markkinoitiin erityisesti Saksassa, Puolassa ja Hollannissa, joihin tehtiin omat kieliversiot, mutta myös Itävallassa ja Belgiassa. Alustalla oli tällöin myynnissä 40 000 tuotetta ja yritys työllisti kymmenen henkilöä. Kansainvälistymisessä auttoi Finpronn järjestämä kolmevuotinen eCom Growth -kasvuohjelma. Toimintamallit erosivat eri markkinoilla, esimerkiksi Puolassa oli enemmän kysyntää käytetyille vaatteille, kun taas Italiassa oli enemmän vaatteiden myyjiä. 

Vuonna 2018 Netflean kautta myytiin kuukausittain parhaimmillaan noin 50 000 tuotetta. Yrityksen tulos nousi ensimmäistä kertaa kuukausitasolla kannattavaksi. Siihen asti Netflean resurssit olivat kuluneet pitkälti tuotekehitykseen.

Vuonna 2019 yhtiön liikevaihto oli 1,4 miljoonaa euroa ja tappio 252 000 euroa.

Syksyyn 2020 mennessä yrityksen kautta oli myyty yli miljoona käytettyä tuotetta. Se lanseerasi palvelumallin, jossa palvelun muut käyttäjät saivat hoitaa sekä tuotteiden kuvaamista että hinnoittelua myyjän puolesta. Uuteen tehtävään koulutettiin "kirppismestareita", jotka työskentelevät omassa kodissaan omalla aikataulullaan. Myyjä lähetti vaatteensa Vähänkäytetty.fi:lle, joka toimitti ne kirppismestarille.

Yritys hakeutui hakeutui konkurssiin heinäkuussa 2024. Sen suurimpia velkojia olivat Valtiokonttori ja Viron vero- ja tullihallitus. Yrityksen pääomistaja oli Sanoma Oyj.

 Palvelu 
Netflean toiminta perustui vertaisverkkokauppaan, jossa tuotteen myyjät ottivat kuvat myytävistä tuotteista, kirjoittivat niistä kuvaukset, hinnoittelivat tuotteet ja lähettivät tavarat yhdessä paketissa yrityksen keskusvarastoon. Se sijaitsi ensin Oulussa, sittemmin Tallinnassa. Tavaroiden saavuttua Netflea lisäsi ne sivustolleen. Tekstit käännettiin eri kieliversioihin sopiviksi. Kun ostaja oli maksanut tuotteet verkkokaupassa, Netflea.com lähetti ne asiakkaalle. Pakettien toimitukseen käytettiin Postia ja DHL:ää. 

Vuonna 2018 palvelussa myytyjen vaatteiden keskimääräinen hinta oli 5–6 euroa. Vuonna 2017 myyntiin tulleista tavaroista meni kaupaksi 80 prosenttia. Tavaroita pidettiin myynnissä useita kuukausia ja tuotteiden hintoja laskettiin säännöllisesti. Myymättä jääneet tavarat sai takaisin, tai ne saattoi lahjoittaa hyväntekeväisyyteen.

Lähteet

Luokka:Entiset suomalaiset verkkokaupat